It-Tielet Pitazz – Paragrafi 1111-1120 Illum isir it-tiġdid; jiġifieri, il-professjoni tal-voti waqt ċelebrazzjoni solenni. Filwaqt lis-sorijiet kienu qegħdin jagħmlu l-voti, smajt l-anġli jkantaw f'diversi toni, "Qaddis, Qaddis, Qaddis", b'kant sabiħ li l-ebda lsien ta' bniedem ma jista' qatt iħabbatha magħhom. Wara nofs inhar, tkellimt mal-maħbuba Madre Direttriċi tan-Novizzi, Madre Mary Joseph. Imxejna darba madwar il-ġnien, u stajt nitkellem magħha, għalkemm b'mod pjuttost ġenerali. Hija dejjem l-istess maħbuba Madre Direttriċi tan-Novizzi, għalkemm fil-fatt m'għandhiex id-direttriċi, imma hi s-Superjura, u diġa' għaddew għaxar snin minn mindu jiena għamilt il-voti tiegħi. Hija qaltli li hi ħaġa impossibli li reliġjuża tgħix mingħajr is-salib. Iżda, hija wrietni ċerta tbatija li jiena kont għaddejt minnha f'Varsavja, għalkemm jiena qatt ma kont għidtilha biha. Il-grazzji kollha li jiena rċevejt waqt in-novizzjat reġgħu ġew ċari quddiem l-għajnejn ta' ruħi. O, kemm jiena grata lejha! Meta ruħi kienet mitfugħa fid-dlam, u deherli li kont ikkundannata, hija qalgħetni 'l barra minn dak l-abbiss bis-saħħa tal-ubbidjenza. Ruħi ta' spiss tkun imtaqqla bit-tbatija, u m'hemm l-ebda bniedem li jista' jifhem dawn it-turmenti. 1 ta' Mejju 1937. Illum ħassejt mill-qrib lil Ommi, l-Omm tiegħi s-Sema, għalkemm qabel kull Tqarbina jiena nitlob bil-ħerqa lil Omm Alla sabiex hija tgħinni nħejji ruħi għall-miġja ta' Binha, u nħoss biċ-ċar il-ħarsien tagħha fuqi. Jiena nitlobha tkun hekk ġentili li tkebbes fija n-nar tal-imħabba ta' Alla, bħal dak li kien jaqbad fil-qalb safja tagħha stess filwaqt tal-Inkarnazzjoni tal-Verb ta' Alla. 4 ta' Mejju. Illum mort nara lill-Madre Ġenerali (Michael) għal mument u staqsejtha, "Għażiża Madre, kellek xi ispirazzjoni dwar it-tluq tiegħi mill-kunvent?" Il-Madre Ġenerali wieġbet, " S'issa, Sor, dejjem żammejtek, imma issa qiegħda nħallilek liberta' sħiħa li inti tagħżel li tagħmel dak li trid; tista' titlaq mill-Kongregazzjoni jew tibqa'." Jiena mbagħad weġibt, "Tajjeb ħafna." Ħsibt biex nikteb mill-ewwel lill-Papa nitolbu jeħlisni mill-voti tiegħi X'ħin ħallejt lill-Madre Ġenerali, reġa' waqa' d-dlam għal darb'oħra fuqi ruħi, bħalma kien ġara fl-imgħoddi. Hi ħaġa stramba li, kull darba li nitlob permess biex nitlaq mill-Kongregazzjoni, din id-dalma timlieli ruħi, u nħossi qisni tħallejt kollni kemm jien waħdi. Filwaqt li kont għaddejja minn dan it-turment tal-ispirtu, iddeċidejt li mmur fil-pront għand il-Madre u ngħidilha bit-turmenti strambi u t-taqbida tiegħi. Il-Madre wieġbet, "Din tiegħek li titlaq hi tentazzjoni." Wara li qgħadt nitkellem ftit magħha ħassejtni daqsxejn aħjar, imma id-dalma baqgħet. "Din il-Ħniena Divina hi ħaġa sabiħa, u żgur li hi opra kbira tal-Mulej, ladarba Satana ħadha daqstant kontrieha u jrid jeqridha." Dan kien il-kliem tal-maħbuba Madre Ġenerali tagħna. Ħadd ma jista' jifhem, lanqas jiena stess ma nista' niddeskrivi t-turmenti tiegħi. Imma ma jistax ikun hemm tbatijiet ikbar minn din. It-tbatijiet tal-martri mhumiex ikbar għax, f'ħinijiet bħal dawn, il-mewt tkun għalija serħan. M'hemm xejn li jiena nista' nqabbel dawn it-tbatijiet magħhom, din l-agunija bla tarf tar-ruħ. 5 ta' Mejju (1937). Illum, jiena ftaħt qalbi xi ftit fil-qrar, għax bdejt naħseb li forsi din kienet it-tentazzjoni vera: li f'dak il-waqt li jiena nitlob il-permess li nitlaq mill-Kongregazzjoni jiena ngħaddi minn tbatija u dlam hekk kbar. Meta għidtlu dan, il-konfessur wieġeb li forsi ma kienx il-waqt magħżul minn Alla. "Trid titlob u tistenna bil-paċenzja, imma veru li hemm tbatijiet kbar jistennewk. Trid tissaporti ħafna tbatijiet u tegħleb ħafna diffikultajiet; dik ħaġa ċerta. Ikun aħjar tistenna u titlob ħafna għal għarfien iktar profond u għal dawl divin. Dawn huma affarijiet serji." Alla tiegħi! F'dawn il-mumenti diffiċli d-direttur spiritwali tiegħi (Patri Andrasz) mhux qiegħed hawn, għax mar Ruma. Ġesu', ladarba Inti ħadtuli, mexxini Inti stess, għax Inti biss taf kemm niflaħ nissaporti. Jiena nemmen fis-sod li Alla ma jistax jgħabbi fuqi iktar milli niflaħ nissaporti. Jiena nafda fil-ħniena Tiegħu. F'dawn il-waqtiet meta jiena nkun ninsab bejn art u sema, noqgħod bi kwieti, għax ukoll li kieku kelli nitkellem, min jista' jifhem dak li nkun qed ngħid? L-eternita' għad tikxef ħafna affarijiet li dwarhom bħalissa jiena qiegħda nżomm is-skiet . . . X'ħin ħriġt fil-ġnien, rajt kif kollox kien qed jarmi u jxerred il-ferħ tar-rebbiegħa. Is-siġar, imżejnin bil-fjuri, kienu qed jarmu fwieħa tal-ġenn. Kollox kien qed jaqbeż bil-ferħ, u l-għasafar kienu qegħdin ikantaw u jpespsu l-adorazzjoni tagħhom lil Alla u bil-kant tagħhom, qaluli "Ifraħ u kun kuntenta, Swor Fawstina"; imma ruħi tibqa' fit-tortura u fid-dlam. Ruħi tant hi sensittiva għat-tpespis tal-grazzja li taf kif għandha titkellem mal-ħolqien kollu u ma' kulma hawn madwari, u jiena naf għaliex Alla żejjen l-art b'dan il-mod . . . Imma qalbi ma tistax tifraħ għax il-Maħbub tiegħi nħbieli, u minix sejra nistrieħ qabel ma nsibu . . . ma nafx ngħix mingħajr Alla, imma nħoss ukoll li Alla, għalkemm Hu assolutament m'għandu bżonn ta' ħadd, ma jistax ikun kuntent mingħajri . . .
Djarju ta' Swor Fawstina – It-3 Pitazz (par.1111-1120)